钦定古今图书集成/明伦汇编/氏族典/第054卷 > 《廖用贤尚友录》 > 归登
## 钦定古今图书集成/明伦汇编/氏族典/第054卷 > 《廖用贤尚友录》 > 归登

按《唐书归崇敬传》：崇敬子登，字冲之，事继母笃孝。大
历中，举孝廉高第。贞元初，策贤良，为右拾遗。裴延龄
得幸，德宗欲遂以相，右补阙熊执易疏论之，以示登，
登动容曰：“愿窜吾名。雷霆之下，君难独处。”故同列有
所谏正，辄联署，无所回讳。转右补阙、起居舍人，凡十
五年，迁兵部员外郎。顺宗即位，以东宫恩，超拜给事
中，迁工部侍郎，复为皇太子、诸王侍读，徙左散骑常
侍。入谢，宪宗问政所先，登知帝睿而果于断，劝顺纳
谏争，内外传为谠言。后判国子祭酒事，进工部尚书，
累封长洲县男。卒，年六十七，赠太子少师，谥曰宪。